Diari Oficial de la Generalitat Valenciana


Sumari del DOGV 6162, del 10-12-2009 (2009/14344)

RESOLUCIÓ de 25 de novembre de 2009, de la Direcció General d'Ordenació i Centres Docents, per la qual es convoquen proves extraordinàries d'accés a les ensenyances de règim especial que conduïxen a les titulacions oficials de tècnic esportiu superior, i a les formacions esportives de Nivell III.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6162

Data del DOGV
:   10-12-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/14584


Data del document
:   25-11-2009

Organisme emissor
:   Conselleria d'Educació

Tipus de document
:   Resolució

Descriptors 

:   * examen
    * accés a l'educació
    * ensenyament secundari
    * ensenyament professional
    * esport professional

RESOLUCIÓ de 25 de novembre de 2009, de la Direcció General d'Ordenació i Centres Docents, per la qual es convoquen proves extraordinàries d'accés a les ensenyances de règim especial que conduïxen a les titulacions oficials de tècnic esportiu superior, i a les formacions esportives de Nivell III. [2009/14903]
La conselleria competent en matèria d'educació ha convocat anualment, en el marc del que disposa l'Orde de 10 de maig de 2004 -modificada parcialment per l'Orde de 17 de novembre de 2006-, les proves per a l'accés a les ensenyances esportives en la Comunitat Valenciana dels candidats que no complixen els requisits acadèmics d'accés directe.
Publicat en el Boletín Oficial del Estado número 268 del dia 8 de novembre de 2007 el Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, correspon a la Conselleria d'Educació regular les proves d'accés i realitzar, almenys, una convocatòria anual.
Amb motiu de la demanda social existent, és necessari facilitar encara més si és possible l'accés a les ensenyances esportives de règim especial que conduïxen a les titulacions oficials de tècnic esportiu superior, i a les formacions esportives de Nivell III, a fi de millorar-les i promoure-les, per a facilitar la formació de l'alumnat, i aconseguir així la seua plena integració en el sistema educatiu.
Per tot això, la Direcció General d'Ordenació i Centres Docents, fent ús de les competències que li conferix el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resol:
Primer. Finalitat
La present resolució té com a finalitat realitzar una convocatòria extraordinària per a les proves d'accés, a què fa referència l'article 31 del Reial Decret 1363/2007, de 24 d'octubre (BOE del 8 de novembre) a les ensenyances de règim especial que conduïxen a les titulacions oficials de tècnic esportiu superior, i a les formacions esportives de Nivell III que regula l'Orde ECD/3310/2002.
Segon. Data de realització
La prova d'accés es realitzarà el dissabte 16 de gener de 2010, per a accedir a les ensenyances de Grau Superior de tècnic superior esportiu i a les formacions esportives de Nivell III.
Tercer. Lloc de celebració
Les proves d'accés es realitzaran en el Centre Integrat Públic de Formació Professional (Complex Educatiu de Cheste). Carretera de Madrid s/n, de Cheste.
Quart. Període d'inscripció
4. 1. El període d'inscripció a les proves d'accés que es convoquen per mitjà d'esta resolució estarà comprés entre els dies 11 i 16 de desembre de 2009, ambdós inclosos.
4.2 Publicació de la llista provisional d'admesos: 18 de desembre de 2009 en els taulers d'informació del Centre Integrat Públic de Formació Professional (CIPFP) Complex Educatiu de Cheste, de la conselleria competent en matèria esportiva, de la Federació de Futbol de la Comunitat Valenciana i de les tres direccions territorials d'Educació (Alacant, Castelló, València).
4.3. Termini de reclamació a la llista provisional: del 18 al 21 de desembre de 2009.
4.4. Publicació de la llista definitiva d'admesos: 22 de desembre de 2009, en els taulers d'informació del CIPFP, Complex Educatiu de Cheste; del Consell Valencià de l'Esport; de la Federació de Futbol de la Comunitat Valenciana, i de les tres direccions territorials d'Educació (Alacant, Castelló, València).
Quint. Requisits
De conformitat amb l'article 31 del Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, els aspirants hauran de reunir els requisits següents:
1. Per a inscriure's en la prova d'accés a les ensenyances de règim especial de Grau Superior de tècnics esportius o a les formacions esportives de Nivell III:
a) No estar en possessió del títol de Batxiller o equivalent als efectes acadèmics, ni de titulacions equivalents a l'efecte d'accés segons allò que s'ha indicat en la disposició addicional dotze del Reial Decret 1363/2007, de 24 d'octubre.
b) Tindre una edat mínima de 19 anys i estar en possessió del títol de tècnic esportiu en la corresponent modalitat o especialitat esportiva o acreditar la superació del Nivell II de la mateixa modalitat o especialitat esportiva, o una edat mínima de 18 anys quan es posseïsca, a més del títol anterior, un títol de tècnic relacionat amb aquell a què es desitja accedir. Tant en un com en qualsevol altre cas, l'edat mínima establida haurà de complir-se durant l'any de realització de la prova.
2. La part comuna de la prova d'accés a la Formació Professional de Grau Superior podrà substituir a la prova d'accés al mateix grau de les ensenyances esportives.
Sext. Sol·licitud
1. Per a efectuar la inscripció, les persones interessades hauran de presentar en el centre docent públic indicat en l'apartat tercer d'esta resolució:
a) Sol·licitud, d'acord amb el corresponent model que s'indica en l'annex I d'esta resolució. El sol·licitant abonarà les taxes i els preus públics establits en la legislació vigent.
b) Document nacional d'identitat o targeta d'estranger, o permís de residència temporal o definitiva, o visat d'estudis (règim especial d'estudiants estrangers), amb fotocòpia per a ser confrontada.
c) Acreditació d'estar en possessió del títol de tècnic esportiu en la modalitat, o si és el cas, especialitat esportiva corresponent; així mateix, per a les formacions esportives de Nivell III, hauran d'acreditar la superació del Nivell II de la mateixa modalitat o especialitat esportiva. La dita acreditació es realitzarà per mitjà de la presentació d'algun dels documents següents:
- Fotocòpia compulsada del títol.
- Fotocòpia compulsada del resguard acreditatiu del títol.
- Certificació acadèmica que acredite la possessió del títol
2. Al terme del període establit per a la formalització de la inscripció, es publicarà en el tauler d'anuncis del corresponent CIPFP on es realitzaran les proves una relació diferenciada per a cada prova d'accés dels sol·licitants admesos i, si és el cas, exclosos. En la relació d'exclosos s'indicarà expressament el motiu d'exclusió i el termini per a esmenar el defecte. Finalitzat el dit termini d'esmena, es remetrà una còpia de les relacions d'admesos i exclosos al corresponent inspector o inspectora d'Educació designat per a supervisar les mencionades proves.
3. Tota la documentació s'arxivarà en el CIPFP i estarà a disposició de la comissió d'avaluació que examine l'aspirant.
Sèptim. Informació i orientació
1. La present resolució es farà pública en els taulers d'informació de les direccions territorials d'Educació d'Alacant, Castelló i València i es donarà també a conéixer, per a informació dels interessats, per part del Consell Valencià de l'Esport i de la Federació de Futbol de la Comunitat Valenciana.
2. La direcció del CIPFP on es realitzen les proves d'accés, designarà el professorat dels distints departaments didàctics i/o d'orientació, que hauran d'orientar les persones interessades en la realització de proves.
3. La dita orientació tindrà com a objecte informar sobre el calendari, l'estructura, els continguts i els criteris d'avaluació.
4. Els avisos referents a les proves d'accés es faran públics en els taulers d'anuncis del mencionat CIPFP.
Octau. Desenrotllament de les proves d'accés
1. Per a accedir a les ensenyances de Grau Superior de tècnics esportius i a formacions esportives de Nivell III, es realitzarà en el CIPFP indicat en l'apartat tercer d'esta resolució el mateix dia i a la mateixa hora, d'acord amb el calendari següent:
Dia: 16 de gener de 2010
Horari:
08.30 hores: Constitució de la comissió d'avaluació. El president procedirà a l'obertura del sobre dels exercicis de la prova d'accés, els quals quedaran davall la seua custòdia. S'adoptaran les mesures necessàries que garantisquen l'organització i el bon desenrotllament de les esmentades proves.
9 h 30min.: Primer exercici (apartat A). Duració: 1h 30 min.
11 h 30 min.: Primer exercici.(apartat B). Duració: 1h 30 min.
15 h 30 min.: Segon exercici. Duració: 2h 30 min.
2. La prova d'accés al Grau Superior té com a objecte demostrar la maduresa en relació amb els objectius formatius del Batxillerat. Esta prova versarà sobre els continguts de les matèries comunes determinats pel currículum del Batxillerat vigent a la Comunitat Valenciana.
3. L'estructura de les proves s'ajustarà al que disposa l'apartat sext de l'Orde de 10 de maig de 2004, modificada parcialment en el seu apartat tercer per l'Orde de 17 de novembre de 2006.
4. Els exercicis de les proves seran elaborats per la Direcció General d'Ordenació i Centres Docents i seran custodiats pel president de la comissió d'avaluació, que prendrà les mesures oportunes per a salvaguardar la seua confidencialitat.
5. En qualsevol moment de la realització de la corresponent prova, els membres de la comissió d'avaluació podran procedir a la verificació de la identitat dels aspirants.
Nové. Supervisió de les proves d'accés
1. En la província de València, el corresponent director o directora territorial d'Educació nomenarà un inspector o inspectora d'Educació per a supervisar el desenrotllament de les proves, atendre les consultes que respecte d'això realitze el CIPFP i remetre els exercicis de les proves al centre o centres de la seua província on es vagen a realitzar a fi que siguen custodiades pel president de la corresponent comissió d'avaluació fins que es realitzen.
2. La Direcció General d'Ordenació i Centres Docents convocarà el mencionat inspector/a per a organitzar el desenrotllament de les proves.
Deu. Comissions d'avaluació
1. Es constituirà una comissió d'avaluació en el CIPFP designada per a realitzar les proves d'accés, composta per:
a) El president, que serà el director del CIPFP.
b) Quatre vocals, preferentment del CIPFP on es realitzen les proves, pertanyents al cos de professors d'Educació Secundària i als departaments didàctics relacionats amb les matèries de les proves, dels quals el de menor edat actuarà com a secretari de la comissió.
c) Quan el nombre d'aspirants a realitzar les proves siga superior a 100, i a proposta del president, podran incorporar-se els assessors docents (vocals) que es consideren necessaris en funció del nombre d'inscrits.
2. Els components de la comissió d'avaluació seran nomenats pel respectiu director/a territorial d'Educació.
3. Els membres de la comissió d'avaluació estaran subjectes a les causes d'abstenció i recusació que indiquen els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La comissió d'avaluació tindrà les funcions següents:
a) Organització i realització de les proves d'accés.
b) Correcció i qualificació.
c) Ompliment de les actes d'avaluació segons el model del annex II de la present resolució i publicació dels resultats.
d) Resolució de les reclamacions de qualificacions estimades incorrectes.
e) Expedició dels certificats acreditatius de superació de la corresponent prova d'accés, segons el model de l'annex III de la present resolució.
f) Informar, per mitjà del seu president, l'inspector o inspectora d'Educació que supervisa les proves de les incidències rellevants que es produïsquen durant el seu desenrotllament, així com la remissió de les llistes provisionals i definitives per a la seua publicació en els taulers d'anuncis de les direccions territorials.
5. En la seua actuació, la comissió d'avaluació tindrà present el que arrepleguen els apartats deu, onze i dotze de la mencionada Orde de 10 de maig 2004, a excepció de la qualificació de les proves d'accés que, de conformitat amb l'article 31.5 del Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, es realitzarà de la manera següent:
a) La nota final de la prova per a l'accés al Grau Superior, expressada en l'escala numèrica d'1 a 10, amb dos decimals, serà la mitjana aritmètica de la nota de la prova d'accés i la nota final de les ensenyances de tècnic esportiu, sempre que ambdós siguen superiors o iguals a 4.
c) En tots els casos seran positives les qualificacions iguals o superiors a 5 i negatives les inferiors a 5.
6. En el termini màxim de 15 dies des de la publicació de les llistes definitives, el president de la comissió d'avaluació remetrà a la corresponent direcció territorial d'Educació una còpia de les actes d'avaluació i un informe sobre les reclamacions presentades, així com el resultat d'estes i de les observacions que puguen ser rellevants per a futures actuacions. La direcció territorial remetrà a la Direcció General d'Ordenació i Centres Docents una còpia dels mencionats informes.
Onze. Publicació de llistes
El dia 19 gener de 2010 seran publicades les llistes provisionals amb les qualificacions corresponents. A partir d'eixe moment s'obrirà un termini de 48 hores per a possibles reclamacions. Finalment, el dia 22 de gener de 2010 serà publicada la llista definitiva de notes en el tauler d'anuncis del CIPFP de Cheste.
Contra la present resolució, que no esgota la via administrativa, les persones interessades podran interposar recurs d'alçada davant de la Secretaria Autonòmica d'Educació en el termini d'un mes a comptar de l'endemà de la seua publicació en el Diari Oficial de la Comunitat Valenciana, tot això de conformitat amb el que disposen els artícles 107, 114 i 115 de la Llei 30/1992, de Règim Jurídic de les Administracions Públiques i del Procediment Administratiu Comú.
València, 25 de novembre de 2009.- El director general d'Ordenació i Centres Docents: Francisco Baila Herrera.